《病起对镜作》
明代·王宠

闭户十日病骨僵，手龟发燥面色苍。
朱颜绿鬓不相待，俯仰天地为凄凉。
男儿勋业竟何在，镜中摸索求亡羊。
古来相马失之瘦，龙文虎脊空腾骧。
忆昨结客少年场，呼鹰走狗势陆梁。
金盘赌酒争五白，银烛娇歌弹《陌桑》。
谓言富贵唾手取，吹毛插翼森开张。
十年献赋不得意，貂裘宝玦无晶光。
平生酒徒渐零落，羞涩阴符垂虎囊。
学书无成学剑晚，歧路侧足心周章。
百年冰炭满怀抱，万里鸿鹄方翱翔。
明朝散发武陵去，夹岸桃花烟水长。

作者简介：（1494—1533）明苏州府吴县人，字履仁，后字履吉，号雅宜山人。为蔡羽先生门生，居洞庭三年，既而在石湖之滨读书二十年。由诸生贡入国子监。工书画，行书疏秀出尘，妙得晋法。于书无所不窥。诗刻尚风骨。有《雅宜山人集》。